Propunere de REGULAMENT AL CONSILIULUI privind alocarea posibilităților de pescuit în temeiul Protocolului la Acordul de parteneriat în domeniul pescuitului dintre Uniunea Europeană și Republica Mauritius /* COM/2012/0437 final - 2012/0210 (NLE) */





EXPUNERE DE MOTIVE 1. CONTEXTUL PROPUNERII Pe baza mandatului conferit de Consiliu în acest scop[1], Comisia a purtat negocieri, în numele Uniunii Europene, cu Republica Mauritius în vederea parafării unui nou Acord de parteneriat în domeniul pescuitului între Uniunea Europeană și Republica Mauritius și a unui nou Protocol. În urma acestor negocieri, la 23 februarie 2012 au fost parafate un nou Acord de parteneriat în domeniul pescuitului și un nou Protocol. Noul acord acoperă o perioadă de șase ani de la data semnării și poate fi reînnoit în mod tacit pentru perioade succesive de trei ani. Obiectivul general este intensificarea cooperării dintre UE și Republica Mauritius în vederea instituirii unui cadru de parteneriat pentru elaborarea unei politici sustenabile în domeniul pescuitului și pentru exploatarea responsabilă a resurselor piscicole din zona de pescuit mauritiană în interesul ambelor părți. Protocolul acoperă o perioadă de 3 ani. Noul protocol prevede posibilități de pescuit pentru navele UE în apele mauritiene, respectiv pentru 86 de toniere (41 de nave cu plasă pungă și 45 de nave cu paragate). În conformitate cu tratatul, trebuie definită metoda de alocare a posibilităților de pescuit către statele membre. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Statele membre au fost consultate în cadrul reuniunilor tehnice și în cadrul Grupului de lucru pentru pescuit al Consiliului. Aceste consultări au evidențiat interesul încheierii unui Acord de parteneriat în domeniul pescuitului cu Mauritius și a unui Protocol. Comisia s-a bazat, între altele, pe rezultatele unei evaluări efectuate de experți externi, care a fost finalizată în noiembrie 2011. 3. ELEMENTELE JURIDICE ALE PROPUNERII Această procedură este inițiată în paralel cu procedurile referitoare la decizia Consiliului privind semnarea, în numele Uniunii, a Acordului de parteneriat în domeniul pescuitului și a Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Mauritius și cu procedurile referitoare la decizia Consiliului, care beneficiază de aprobarea Parlamentului European, privind încheierea respectivului Acord de parteneriat în domeniul pescuitului și a Protocolului. 4. IMPLICAȚIILE BUGETARE Noul protocol prevede o contribuție financiară totală de 1 980 000 EUR pentru întreaga perioadă. Această sumă se compune din: a) suma de 357 500 EUR pe an echivalentă unui tonaj anual de referință de 5 500 de tone și b) suma de 302 500 EUR pe an corespunzând pachetului suplimentar plătit de Uniune pentru sprijinirea activităților de pescuit și a politicii maritime ale Republicii Mauritius. Prin urmare, contribuția financiară anuală plătită de la bugetul Uniunii este de 660 000 EUR. 2012/0210 (NLE) Propunere de REGULAMENT AL CONSILIULUI privind alocarea posibilităților de pescuit în temeiul Protocolului la Acordul de parteneriat în domeniul pescuitului dintre Uniunea Europeană și Republica Mauritius CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei Europene, întrucât: (1) La 23 februarie 2012 a fost parafat un nou Protocol la Acordul de parteneriat în domeniul pescuitului dintre Uniunea Europeană și Republica Mauritius, care prevede posibilități de pescuit pentru navele Uniunii în apele aflate sub suveranitatea sau jurisdicția Republicii Mauritius în ceea ce privește pescuitul. (2) Consiliul a adoptat la […] Decizia XXX/2012/UE[2] privind semnarea noului Acord de parteneriat în domeniul pescuitului și a noului Protocol. (3) Trebuie definită, pe durata protocolului, metoda de alocare a posibilităților de pescuit către statele membre. (4) În conformitate cu articolul 10 alineatul (1) din Regulamentul (CE) nr. 1006/2008 din 29 septembrie 2008 privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare[3], Comisia informează statele membre în cauză dacă se constată că posibilitățile de pescuit alocate Uniunii în temeiul unui acord de parteneriat în domeniul pescuitului nu sunt pe deplin utilizate. Se consideră că lipsa unui răspuns în termenul care urmează a fi stabilit de Consiliu reprezintă confirmarea faptului că navele statului membru în cauză nu utilizează pe deplin, în perioada dată, posibilitățile de pescuit care le-au fost alocate. Este necesar să se stabilească acest termen. (5) Deoarece protocolul la Acordul de parteneriat în domeniul pescuitului a expirat la xx decembrie 2007, prezentul regulament trebuie să se aplice de la data intrării în vigoare a noului Acord de parteneriat în domeniul pescuitului și a noului protocol. ADOPTĂ PREZENTUL REGULAMENT: Articolul 1 1. Posibilitățile de pescuit stabilite de Protocolul la Acordul de parteneriat în domeniul pescuitului dintre Uniunea Europeană și Republica Mauritius (denumit în continuare „protocolul”) se alocă statelor membre după cum urmează: a) toniere cu plasă pungă Spania || 22 nave Franța || 16 nave Italia || 2 nave Regatul Unit || 1 navă Total || 41 nave b) nave cu paragate plutitoare Spania || 12 nave Franța || 29 nave Portugalia || 4 nave Total || 45 nave 2. Regulamentul (CE) nr. 1006/2008 se aplică fără a aduce atingere dispozițiilor Acordului de parteneriat în domeniul pescuitului și protocolului. 3. Dacă cererile de acordare a autorizațiilor de pescuit depuse de statele membre menționate la alineatul (1) nu acoperă integral posibilitățile de pescuit stabilite de protocol, Comisia va lua în considerare cereri de acordare a autorizațiilor de pescuit din partea oricărui alt stat membru, în temeiul articolului 10 din Regulamentul (CE) nr. 1006/2008. 4. Termenul până la care statele membre trebuie să confirme faptul că nu utilizează pe deplin posibilitățile de pescuit alocate în temeiul acordului, menționat la articolul 10 alineatul (1) din Regulamentul (CE) nr. 1006/2008, se stabilește la 10 zile lucrătoare de la data la care Comisia informează statele membre că posibilitățile de pescuit nu au fost epuizate. Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament se aplică de la data intrării în vigoare a noului protocol la Acordul de parteneriat în domeniul pescuitului dintre Uniunea Europeană și Republica Mauritius. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu, Președintele [1] Decizia nr. 15921/2011 a Consiliului din 23.1.2012. [2] JO L …. [3] JO L 286, 29.10.2008, p. 33.